Hannes Tõnisson

Hannes Tõnisson (sündinud 11. juulil 1980) on eesti geoökoloog ning randade ja rannikumere geoloog.

Haridus
Ta on lõpetanud 2004. aastal Tallinna Pedagoogikaülikooli ökoloogia erialal. Magistritöö: 2004, (juh) Are Kont; Urve Ratas; Kaarel Orviku, Rannavööndis toimuvad protsessid Loode-Saaremaal, Tallinna Pedagoogikaülikool.[1] Tema üliõpilasena tehtud teadustööd pälvisid konkursiauhindu (2002 ja 2003 – 2. koht, 2008 – üliõpilaste teadustööde riikliku konkursi diplom; 2008 – Tallinna Ülikooli üliõpilaste teadustööde konkursi esikoht).

2008. aastal sai Tõnisson doktorikraadi Tallinna Ülikoolis ökoloogia erialal. Doktoritöö: (juh) Are Kont; Kaarel Orviku, Development of Spits on Gravel Beach Type in Changing Storminess and Sea Level Conditions (Kruusa-veeristikurandlates esinevate maasäärte areng muutuva tormisuse ja meretasemete tingimustes), Tallinna Ülikool.

Töökäik
Tõnisson töötab vanemteadurina Tallinna Ülikoolis loodus- ja terviseteaduste instituudi ökoloogia keskuses. Tõnissoni teadustöö põhisuunaks on randade geoloogia. Peamine uurimistegevus keskendub nii inim- kui kliimatekkelistele protsessidele, mis liigutavad ja kuhjavad setteid rannavööndis. Hannes Tõnisson on üliõpilaskorporatsiooni Sakala vilistlane. Kuulub Teaduste Akadeemia Eesti Noorte Teaduste Akadeemiasse.

 Teadustöö 
 Põhisuunad 
Tõnissoni teadustöö põhisuunaks on randade geoloogia ja dünaamika. Peamine uurimistegevus keskendub nii inim- kui kliimatekkelistele mõjuritele, mis põhjustavad muutuseid randade arengus ja tasakaalus. Käsitleb nii tänapäevaseid rannaprotsesse kui analüüsib ka nende protsesside muutuseid viimastel aastatuhandetel. Üheks olulisemaks uurimisvaldkonnaks on olnud ekstreemsete tormide mõju randade arengule ja rannikualadele. Tegeleb ka geofüüsikaliste meetodite populariseerimisega ning rakendab neid riskide hindamisel ning maandamisel.

 Töökäik 
Töötanud Tallinna Ülikooli ökoloogia instituudis assistendi ametikohal aastatel 2003–2004. Ökoloogia instituudi maastikuökoloogia osakonna teadur aastatel 2004–2011 ja vanemteadur aastatel 2012–2015. Alates 2015. aastast vanemteadur loodus- ja terviseteaduse instituudi ökoloogia keskuses.

 Liikmesus 
Kuulus Eesti Noorte Teaduste Akadeemia asutavasse kogusse ning on selle liige. On Eesti Geograafia Seltsi liige ning on kuulunud selle ühingu juhatusse.

 Muu teadustegevus 
pisi|Russalka georadari uuringudOli seotud Tallinna Reidi tee ehitusprojekti tõttu teostatud uuringutega, mille käigus uuriti selle tulevase uue liiklussõlme alguses asuva Russalka kuju seisukorda. Projekti käigus kasutati Tallinna Ülikooli ökoloogia keskuse teadlaste oskusteavet ja seadmeid, et selgitada välja, kuidas on aeg kujule mõjunud ning kuidas on kuju oma graniitpostamendile kinnitunud. Uuringu käigus selgitati välja, et kuju seisukord oli piisavalt hea, et vajada vaid iluravi. Tallinna Ülikooli ökoloogia keskuse kaudu on võimalik selliseid teenuseid teistelgi kasutada.

Ökoloogia kui eriala populariseerimisel on ta ära kasutanud oma kogemusi eriala praktilisel rakendamisel autorallis. Ta on osalenud Eesti Rahvusringhäälingu teadusportaali Novaatori  teaduse populariseerimise loengusarjas "Ühe minuti loeng" ning "Teadlane teab". Tõnisson on pidanud kaks loengut: 
 Ühe minuti loeng: Miks on Kiipsaare tuletorn vee sees?
 Teadlane teab: Miks Eesti suvi läheb aina külmemaks?

 Autorallimeeskondade ilmaennustaja 

Ta on koostanud ralliilma lühiajalisi ennustusi autoralli maailmameistrivõistlustel osalevale võistkonnale Toyota Gazoo Racing, mille koosseisu kuulus 2018.-2019. aastal koos Eesti rallisõitja Ott Tänakuga. 2020-2022. aastal Hyundai World Rally Teamile, 2023 M-Sportile ja alates 2024. aastast taas Hyundai World Rally Teamile. Tõnisson on silma paistnud täpsete ilmaennustustega. Ennustamiseks kasutab ta nii ilmakaarte kui ka tavalisest leidlikumaid võtteid, lähedal asuvate ilmajaamade puudumisel isegi rallifännide postitatud piltide analüüsi. On pakkunud rallivaldkondades kõneainet kui spetsialist, kes ennustab ilma täpsemalt kui füüsiliselt raja ääres seisjad. Enne Toyota meeskonda ennustas ralliilma M-Spordi rallimeeskonnale, mille koosseisu pääses pärast aastatepikkust isiklikku koostööd Ott Tänakuga.

Vahel on tema koostatud ennustused läinud vastuollu isegi ametlike ilmajaamade prognoosidega, mis muudab tema õnnestumised veel väärtuslikumaks. Ühe värvika näitena on Tõnisson välja toonud juhtumi 2012. aasta Saksamaa MM-rallilt."2012. aasta Saksamaa ralli ajal viibisin Poolas, kogusin vajalikud andmed kokku ja teatasin Tänakule, et vihm ralliteedele ei jõua, saab enne otsa," meenutas Tõnisson üht värvikamat hetke, mis annab aimu, kui oluline mees on ilmavana. Peagi helistati Tõnissonile tagasi ja küsiti: "Oled ikka kindel, et rada on kuiv? Kõik teised stardivad vihmarehvidega." "Jäin endale kindlaks ja läksin muude asjatoimetuste tõttu levist välja," jätkas ta. "Ise mõtlesin, et kui eksisin, pean Poola jääma ja otsima koha, kust mind üles ei leita. Kui levisse tulin, nägin rõõmuga, et mul oli õigus: asfalt jäi kuivaks ja Tänak võitis kaks kiiruskatset." 

 Tunnustus 
2016 – Tallinna Ettevõtlusameti preemia rakenduslike uurimistööde konkursil – parim rakenduslik teadusprojekt: "Eesti siseveekogude üleujutuskaartide koostamine".

 Viited 

 Välislingid 
 Ühe minuti loeng: Miks on Kiipsaare tuletorn vee sees?
 Teadlane teab: Miks Eesti suvi läheb aina külmemaks?
 Hannes Tõnisson - TLÜ Ökoloogia keskus
 Hannes Tõnisson - Tegemised Toyota Gazoo Racingus (Teamwork)

Kategooria:Eesti geoloogid
Kategooria:Tallinna Ülikooli vilistlased
Kategooria:Sündinud 1980